આ ઓલિમ્પિકમાં ભારતને પહેલો વ્યક્તિગત ગોલ્ડ મેડલ અપાવનાર અભિનવ બિન્દ્રાએ પોતે લીધેલી તાલીમ પાછળ લગભગ એક કરોડ રૂપિયાનો ખર્ચ કર્યો હતો. તે કરોડોમાં આળોટી શકે તેવા પરિવારનો છે એટલે તેને એ પોસાયું પણ ખરું, અને આમ પણ આપણે ત્યાં રમતો માટે માળખાગત સુવિધાઓનો અભાવ છે એ તો જાણીતી વાત છે. ચંદ્રકો મેળવવામાં નિષ્ફળ રહેતા આપણા રમતવીરો આ બાબતનાં રોદણાં હંમેશાં રડતા જ હોય છે, પણ જમૈકાને ગોલ્ડ મેડલ અપાવનાર શેલીની વાત કરીએ તો તેનો જન્મ જમૈકાની ઝૂંપડપટ્ટીમાં થયો હતો. બહુ નાની હતી ત્યારથી જ તે ફૂટપાથ પર લારીમાં નાનીમોટી ચીજો વેચતી અને રાત્રિ શાળામાં ભણવા જતી. પોતે ગોલ્ડ મેડલ જીતી તેનું શ્રેય તેણે કોને આપ્યું ખબર છે? નાનપણથી માતા સાથેના તનાવભર્યા સંબંધો અને પોલીસને. તેનું કારણ એ કે નાનપણમાં મા પોતાને મારવા દોડતી ત્યારે ભાગવું પડતું અને ફૂટપાથ પર લારી લઈને ઊભી હોય ને એકાએક પોલીસ આવે ત્યારે બધું સમેટીને ભાગવું પડતું. તેને કારણે નાનપણથી જ દોડવાની જે આદત પડી ગઈ હતી તે હવે કામ લાગી. રાત્રિ શાળામાં તેના શિક્ષકે તેની દોડવાની ક્ષમતા પારખી લઈને તેને વધુ તાલીમની વ્યવસ્થા કરી આપી હતી. શેલી આજે પણ જમૈકાના એક ગંદા વસવાટમાં રહે છે. ત્યાં વીજળી-પાણીની પણ પૂરતી સુવિધા નથી.